Coronafeirws: Cynllun Arbed Swyddi

**Beth yw’r Cynllun Arbed Swyddi?**

Cyhoeddodd y Llywodraeth y Cynllun Arbed Swyddi *(“Coronavrius Job Retention Scheme”)* ddydd Gwener 20 Mawrth 2020. O dan y cynllun hwn, bydd holl gyflogwyr y DU sydd â chynllun Talu Wrth Ennill *(PAYE)* yn gallu derbyn cymorth gan y Llywodraeth i barhau i dalu rhan o gyflogau eu gweithwyr ar gyfer y rhai a fyddai fel arall wedi cael eu diswyddo o ganlyniad i’r argyfwng hwn. Mae’r cynllun yn berthnasol i’r gweithwyr hynny ble nad oes gwaith ar gael iddynt mwyach, ond maent yn parhau ar y rhestr gyflogau *(pay roll).* Cyfeirir at y gweithwyr hynny fel gweithwyr ‘ar saib’ *(furloughed).* Nôd y cynllun hwn yw amddiffyn gweithwyr ar saib rhag cael eu diswyddo.

Bydd Cyllid a Thollau EM yn talu 80% o gyflogau gweithwyr hyd at gyfanswm o £2,500 y mis. Rydym yn aros am gadarnhad a yw’r £2,500 yn dâl net *(net pay)* neu’n dâl gros *(gross pay),* (mae’r BBC yn adrodd ei fod yn dâl gros).

Bydd y cynllun yn talu cyflogau sy’n ôl-ddyddio i Fawrth 1af. Mae’r cynllun yn agored am 3 mis, ond mae’r Llywodraeth wedi dweud y bydd yn ymestyn y cynllun os bydd angen.

**Pwy sy’n gymwys?**

Bydd holl gyflogwyr y DU sydd â chynllun TWE yn gymwys – bach neu fawr, elusennol neu fusnes nad yw’n gwneud elw, y sector gyhoeddus ac Awdurdodau Lleol. Gall gyflogwyr ychwanegu at yr 20% sy’n weddill o gyflogau gweithwyr, ond nid oes rhaid iddynt wneud hynny.

**Sut mae cael mynediad at y Cynllun?**

Bydd angen i gyflogwyr:

1. Benderfynu pa weithwyr yr effeithir arnynt fel gweithwyr ‘ar saib’, a hysbysu’r gweithwyr hynny o’r newid hwn – mae newid statws gweithwyr yn parhau i fod yn ddarostyngedig i’r gyfraith gyflogaeth bresennol ac, yn dibynnu ar y contract cyflogaeth, gall fod yn destun trafodaeth.
2. Unwaith y bydd y cynllun newydd ar waith, bydd angen i gyflogwyr gyflwyno gwybodaeth i Gyllid a Thollau EM am y gweithwyr yr effeithir arnynt a’u cyflogau (bydd Cyllid a Thollau EM yn darparu rhagor o fanylion am y wybodaeth sy’n ofynnol).

**Pryd fydd y Cynllun ar waith?**

Mae Cyllid a Thollau EM yn gweithio ar y cynllun ar hyn o bryd ac mae’r Llywodraeth yn disgwyl i’r grantiau cyntaf gael eu talu o fewn wythnosau. Y nôd yw y bydd y cynllun yn cael ei sefydlu cyn diwedd mis Ebrill.

23 Mawrth 2020